ตลาดหุ้นเอเชียแดงยกแผง วิตกสงครามการค้าหลังจีนขู่ตอบโต้สหรัฐฯดุเดือด
ตลาดหุ้นเอเชียแดงยกแผง วิตกสงครามการค้าหลังจีนขู่ตอบโต้สหรัฐฯดุเดือด
22 มิ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (22 มิ.ย.61) โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดร่วงลงติดต่อกันเป็นวันที่ 8 เมื่อคืน เนื่องจากนักลงทุนยังคงวิตกกังวลเกี่ยวกับการทำสงครามการค้าระหว่างสหรัฐฯ กับประเทศต่างๆ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,456.45 จุด ลดลง 236.59 จุด, -1.04%
ดัชนี SSE Composite ตลาดหุ้นจีนเปิดวันนี้ที่ 2,855.58 จุด ลดลง 20.23 จุด, -0.70%
ดัชนี HSI ตลาดหุ้นฮ่องกงเปิดวันนี้ที่ 29,215.54 จุด ลดลง 80.51 จุด, -0.27%
ดัชนี TAIEX ตลาดหุ้นไต้หวันเปิดวันนี้ที่ 10,901.25 จุด ลดลง 39.82 จุด, -0.36%
ดัชนี KOSPI ตลาดหุ้นเกาหลีใต้เปิดวันนี้ที่ 2,323.08 จุด ลดลง 14.75 จุด, -0.63%
ดัชนี FTSE STI ตลาดหุ้นสิงคโปร์เปิดวันนี้ที่ 3,289.43 จุด ลดลง 10.57 จุด, -0.32%
ดัชนี FBMKLCI ตลาดหุ้นมาเลเซียเปิดวันนี้ที่ 1,682.97 จุด ลดลง 9.35 จุด, -0.55%
ขณะที่ นักลงทุนยังคงวิตกกังวลเกี่ยวกับการทำสงครามการค้าระหว่างสหรัฐและประเทศต่างๆ โดยประธานาธิบดีโดนัลด์ ทรัมป์ ขู่ว่าจะเรียกเก็บภาษีนำเข้าสินค้าจีนรอบใหม่ในอัตรา 10% วงเงิน 2 แสนล้านดอลลาร์ ขณะที่รัฐบาลจีนก็เตือนว่าพร้อมจะตอบโต้อย่างรุนแรง หากสหรัฐฯ เรียกเก็บภาษีสินค้าจากจีนเพิ่มอีก 10% ตามที่ปธน.ทรัมป์ขู่ไว้
ขณะเดียวกัน กระทรวงการคลังของอินเดียประกาศเรียกเก็บภาษีนำเข้าถั่วอัลมอนด์จากสหรัฐฯในอัตรา 20% และเก็บภาษีนำเข้าวอลนัทจากสหรัฐในอัตราสูงถึง 120% โดยจะมีผลบังคับใช้ในวันที่ 4 ส.ค. นอกจากนี้ อินเดียยังประกาศเรียกเก็บภาษีสินค้าเกษตรและผลิตภัณฑ์เหล็กของสหรัฐ เพื่อเป็นการตอบโต้สหรัฐที่เรียกเก็บภาษีเหล็กและอลูมิเนียมจากอินเดียก่อนหน้านี้
ด้านสหภาพยุโรป (EU) ประกาศเรียกเก็บภาษีนำเข้าสินค้าจากสหรัฐฯ ซึ่งรวมถึงสินค้าเกษตร เหล็ก และอลูมิเนียม คิดเป็นมูลค่าราว 2.8 พันล้านยูโร หรือ 3.24 พันล้านดอลลาร์ โดยจะเริ่มมีผลบังคับใช้ในวันนี้ เพื่อตอบโต้สหรัฐที่เรียกเก็บภาษีเหล็ก 25% และอลูมิเนียม 10% ที่นำเข้าจาก EU ซึ่งมีผลบังคับใช้ไปตั้งแต่เมื่อวันที่ 1 มิ.ย.ที่ผ่านมา